Seri Kembangan

Sejarah

Seri Kembangan tertubuh sebagai Kampung Baru Serdang pada tahun 1952 apabila pihak British memindahkan penduduk kampung berketurunan Cina sekitar Sungai Besi ke satu lokasi tertumpu disebabkan ancaman Komunis semasa Darurat Tanah Melayu sebagai sebahagian daripada Rancangan Briggs.
Pada mulanya, kampung ini hanya memiliki 50 rumah dan ke semuanya dibina dengan tangan kerana pihak British hanya menyediakan tanah kosong. Kawasan ini berdekatan dengan estet pokok getah dan hutan di mana bahaya boleh datang tanpa diduga. Kebanyakkan penduduk di sini merupakan orang yang bergaji rendah dan bekerja di lombong atau sebagai penoreh getah.
Pada tahun 1980-an Seri Kembangan mula membina nama apabila menjadi pusat industri kasut terbesar di negara ini. Lebih 60 peratus pengeluaran kasut kulit berjenama terkemuka di negara  ini dibuat di lebih 200 kilang kasut di Seri Kembangan. Bagaimanapun, industri itu mula merosot pada tahun 1990-an, hingga kini hanya tinggal kurang 50 kilang pembuatan kasut di Seri Kembangan. Pengusaha tempatan tidak dapat bersaing dengan kasut import dari negara China yang lebih murah harganya.
Selepas Sukan Komanwel 1998, lebih banyak pembangunan telah diadakan seperti cendawan tumbuh selepas hujan. Hal ini telah mentransformasikan bandar yang dahulunya tidak dikenali sebagai satu hab perniagaan yang terunggul di Selangor.

Fungsi

Seri Kembangan dijadikan pusat perniagaan kerana terdapat pelbagai kompleks beli-belah seperti Mines Shopping Fair, Aeon Taman Equine, Giant Seri Kembangan dan South City Plaza. Selain itu, Seri Kembangan menjadi hab pendidikan dengan tertubuhnya Universiti Putra Malaysia (UPM) dan Sekolah Alice Smith yang juga terletak di sini. Saban tahun, penganjuran Pameran Pertanian, Hortikultur dan Agro Pelancongan Malaysia (MAHA) oleh Kementerian Pertanian dan Industri Asas Tani Malaysia telah menarik ramai pengunjung dari serata negeri dan negara sekali gus mempopularkan Seri Kembangan. Terdapat juga Institut Penyelidikan Hidraulik Kebangsaan Malaysia (NAHRIM), satu pertubuhan yang menjalankan penyelidikan asas dan gunaan dalam sektor air seperti sumber air dan perubahan iklim, lembangan sungai, pantai dan oseanografi, hidrogeologi serta kualiti air dan alam sekitar.

Kemudahan awam

Terdapat pelbagai kemudahan awam yang ada di sini. Antaranya ialah melalui bas Rapid KL di mana bas ini juga berhenti di Stesen Komuter Serdang. Menaiki bas adalah bagus untuk mengelakkan kesesakan lalu lintas yang seri berlaku ketika waktu puncak. Pembinaan lebuh raya dapat mempercepatkan pejalanan ke sini di samping dapat menghubungkan ke bandar-bandar lain seperti Puchong, Kajang dan Putrajaya. Kedudukannya ialah kira-kira 25 kilometer dari Kuala Lumpur manakala perjalanan dengan menggunakan komuter KTM dari Stesen Kereta Api Serdang ke Stesen Kereta Api KL Sentral mengambil masa 30 minit dengan bayaran RM 1.80 bagi dewasa manakala kanak-kanak pula ialah 90 sen.
Seri Kembangan dihubungkan dengan lebuh-lebuh raya seperti Lebuh Raya Damansara-Puchong (LDP), Lebuh Raya Maju (MEX), Lebuh Raya BESRAYA, Lebuh Raya Lembah Klang Selatan (SKVE), Lebuh Raya Kajang-Seremban (LEKAS) dan Lebuhraya Utara-Selatan (PLUS). Beberapa stesen MRT dalam pembinaan di sini di bawah projek Aliran Sungai Buloh-Serdang-Putrajaya dan dijangka untuk siap sepenuhnya pada tahun 2022.